《满江红》
清代·杨芳灿

霜幕风帘，青杨树、几番摇落。翘首望、青天碎碎，珠星作作。

一院明蟾清影瘦，五更白雁寒声恶。耐凄凉、自倒酒樽看，馀醅脚。

剑欲活，青萍跃。镫欲死，红蕤落。问人生那得，穷年寂寞。

市上好从驺卒饮，朝来更逐毛公博。好男儿、俊健似生猱，宁甘缚。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。